ক্রিকেট নিয়ে বিচার-বিশ্লেষণ করে ভদ্রলোকের খেলাটির বাইবেল খ্যাত উইজডেন ক্রিকেট অ্যালামনাক। বিভিন্ন মানদণ্ডে সেরা একাদশ বাছাই করে উইজডেন। এবার ম্যাগাজিনটি প্রকাশ করেছে এমন কয়েকজন ক্রিকেটারের নাম, যারা আগামী দশকের সেরা ওয়ানডে একাদশে জায়গা পাওয়ার যোগ্যতা রাখেন।
সেই ভবিষ্যৎ সেরাদের তালিকায় উইজডেন রেখেছে বাংলাদেশের পেসার মুস্তাফিজুর রহমানকেও। গত দশকের সেরা একাদশ তৈরি করতে গিয়ে তারুণ্যের কারণে যাদের তালিকায় রাখা যায়নি, তাদেরই উইজডেন রেখেছে আগামী দশকের সম্ভাব্য সেরা দলের বিবেচনায়।
Also Read - যে কারণে উইজডেনের সেরা একাদশে সাকিব
মুস্তাফিজ ছাড়াও আগামী দশকের সেরা দলের ভাবনায় উইজডেনের বিশ্লেষকরা রেখেছেন জনি বেয়ারস্টো, জেসন রয়, বাবর আজম ও জাসপ্রিত বুমরাহকে। এই পাঁচ ক্রিকেটার ছাড়া আর কেউই আগামী দশকের সেরাদের একাদশে বিবেচ্য হননি।
মুস্তাফিজের পারফরম্যান্সকে উইজডেনের স্বীকৃতি এবারই প্রথম নয়। এবার তো ভবিষ্যৎ সেরাদের তালিকায় নাম রয়েছে ‘দ্যা ফিজ’ খ্যাত ক্রিকেটারের, এর আগে দশকের সেরা পারফরম্যান্সেই ঠাই পেয়েছিল মুস্তাফিজের বোলিং।
গত ১০ ডিসেম্বর প্রকাশিত দশক-সেরা পারফরম্যান্সে উইজডেন জায়গা দেয় ২০১৫ সালে ভারতের বিপক্ষে হোম সিরিজে মুস্তাফিজের একটি বোলিং ফিগারকে। সেবার তিন ম্যাচ সিরিজের দ্বিতীয় ম্যাচে মুস্তাফিজ শিকার করেন ৬ উইকেট, পূর্ণ ১০ ওভার বল করে ৪৩ রানের খরচায়। মুস্তাফিজের ক্যারিয়ার সেরা পারফরম্যান্স হয়ে আজ অবধি জ্বলজ্বল করছে সেই বোলিং ফিগার।
মুস্তাফিজ অবশ্য বল হাতে এখন খুব একটা ছন্দে নেই। যদিও বঙ্গবন্ধু বিপিএলে নিজের শেষ ম্যাচে ঝলক দেখিয়েছেন। পুরনো ক্ষুরধার বোলিং ফিরে পেতে তার জন্য বড় অনুপ্রেরণা হতে পারে উইজডেনের এই মূল্যায়ন।
Previous Postযে কারণে উইজডেনের সেরা একাদশে সাকিবNext Postক্রিকেটের ‘তিন মোড়ল’ নিয়ে আলাদা টুর্নামেন্ট!